《南箕北有斗》
明代·阮自华

客从长安来，良友独无书。
封题数行去，冉冉知何时。
客见故人不，故人宁见思。
客言亦相念，客言亦相思。
贵人多迫剧，庞杂盈公车。
千士一府朝，五日亦来归。
阡陌充九轨，毂击不能驰。
柳蝉不及鸣，槐蚕不及丝。
庭乌不及下，苍蝇不及飞。
见者登龙门，拜者登天衢。
应接不自暇，安知拜者谁。
庭实何煌煌，贽币旅璠玙。
长跽请一盼，仿佛生丰姿。
骏奔铃閤中，佩结堕璜琚。
但言一问君，听者神魂移。
贵人自北斗，君自有南箕。
斗自象斟酌，箕下无糠秕。
乱中窭且贫，音寄空何为。
鲍叔与虞卿，升沉不独俱。
三复因亲言，千秋令人悲。

作者简介：字坚之，怀宁人。万历戊戌进士由推官迁户部郎中出知庆阳邵武有雾灵集。